Nå er legen dømt både for snoking og for å ha videreformidlet opplysninger fra journalen til kristiansandsmannen.

NRK har skrevet flere saker om at legen ved Sørlandet sykehus snoket i journalen til en pasient som gikk til psykolog.

Saken er spesiell fordi legen representerte pasientens ekskone privat i en barnefordelingssak, og skal ha brukt opplysninger om mannens psyke mot offentlige etater.

– Jeg tør ikke lenger gå ut i byen, og isolerer meg. Hvis folk smiler, vet jeg ikke om det er til meg eller av meg, sier småbarnspappaen.

Sykehuset og legen har valgt å betale erstatning etter rettsmekling. Pasienten får 50.000 kroner av legen, og 35.000 kroner av Sørlandet sykehus.

– Erstatningen er lav, men det er ikke pengene jeg er ute etter. Jeg vil sørge for at barna mine aldri skal risikere å oppleve det samme.

I fjor ga Statens helsetilsyn elleve advarsler for journalsnoking. Så langt i år har de gitt sju.

Sykehuset nektet for å ha gjort noe galt da de lot legen fortsette i stillingen i flere måneder etter at snokingen var oppdaget. Pasienten visste ingenting om at legen las i psykologens journal etter samtalene han hadde. Foto: PER-KÅRE SANDBAKK / NRK

Dømt for å ha videreformidlet

Legen ble først idømt ei bot på 10.000 kroner, og fikk en advarsel av Helsetilsynet. Pasienten mente dette ikke var noen reell straff, og saksøkte både legen og sykehuset.

– De småbeløpene han har fått for å ha ødelagt livet mitt, er vanskelig å akseptere, sier småbarnsfaren.

Kristiansanderen mener legen har sluppet altfor billig unna. Etter at legen også ble dømt for å ha videreformidla opplysningene, har pasienten på nytt bedt Helsetilsynet trekke lisensen. Foto: Kari Jeppestøl Arntzen / NRK

– Nå er han også dømt for å ha spredt opplysningene, og det gjør saken enda grovere sier advokat Vegard Bø Bahus, som representerer pasienten.

Legen har fått ytterligere 8.000 kroner i bot av politiet, men kan fremdeles praktisere fritt som lege, og jobber i Kristiansand kommune.

Han har ikke ønsket å uttale seg i saken. Ifølge hans advokat, Jo Gjennestad, har legen innrømmet å ha urettmessig tilegna seg opplysninger, men ikke å ha videreformidlet.

Sykehuset nektet skyld

Sykehuset nektet tidligere å betale pasienten erstatning, og organisasjonsdirektør Nina Føreland mente de ikke hadde gjort noe kritikkverdig.

Sykehuset visste om snokingen i fire måneder, men lot likevel legen fortsette på sykehuset mens kristiansandsmannen også hadde sine samtaler hos psykologen.

– Jeg er glad for at denne saken nå er ferdig, men utover det har jeg ikke noen kommentarer, sier Føreland.

– Har sykehuset beklaget?

– Jeg har ikke noen kommentarer det, men 20.000 av pengene er for påkjenningene mannen har hatt.

Legen ble bedt om å si opp stillingen ved sykehuset.

Organisasjonsdirektør ved Sørlandet sykehus, Nina Føreland. Foto: Lars Hægeland / NRK

Flere saker kan komme

Advokatfirmaet som har kjørt den omtalte saken, har fått flere henvendelser fra pasienter som mener de har vært utsatt for snoking:

– Det kan absolutt komme flere slike saker fremover, sier Bahus.

Småbarnsfaren klarer såvidt å jobbe i halv stilling. Livet har blitt snudd på hodet:

– Jeg tenker hver kveld når jeg legger meg at det skal bli bedre i morgen, men det gjør aldri det.